Die Jagter se Belt, die Gordel van Orion of die Drie Konings is ’n patroon in die sterrebeeld Jagter. Dit bestaan uit drie helder sterre: Alnitak, Alnilam en Mintaka. Deur na die drie sterre aan die naghemel te soek, is die maklikste manier om die Jagter te vind. Die sterre lyk byna presies eweredig versprei in ’n reguit lyn, en lyk dus soos die belt of gordel van die Jagter se uitrusting. Hulle is in die Suidelike Halfrond in die somer die beste sigbaar. Alnitak is eintlik ’n driedubbele ster sowat 736 ligjare van die Aarde af. Dit is 100 000 keer so helder soos die Son. As ’n mens ultravioletstraling, wat nie met die blote oog gesien kan word nie, in ag neem, is dit 250 000 so helder soos die Son. Alnilam is sowat 1 340 ligjare ver en het ’n helderheid van 1,7 mag. As ultravioletstraling in ag geneem word, is dit 375 000 keer so helder soos die Son. Mintaka is ’n veelvoudige ster. Dit bestaan uit drie sterre, waarvan die hoofster self ’n driedubbele ster is.